Source: https://e-justice.europa.eu/content_costs_of_proceedings-37-sc-mt.do?member=1
Timestamp: 2019-08-23 05:54:18+00:00
Document Index: 780609

Matched Legal Cases: ['qorti ', 'qorti\n', 'qorti ', 'Qorti ', 'Qorti ', 'Qorti ', 'Qorti ', 'Qorti ', 'qorti ', 'qorti ', 'Qorti ', 'qorti ', 'qorti ', 'Qorti ', 'qorti ', 'qorti ', 'qorti ', 'qorti ', 'qorti ', 'qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'qorti ', 'Qorti ', 'qorti\n', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'Qorti ']

L-ispiża tal-proċedimenti - Skozja
Din il-paġna tagħtik informazzjoni dwar l-ispejjeż tal-proċedimenti fl-Iskozja.
Qafas regolatorju li jirregola d-drittijiet ta' ħlas lill-professjonijiet legali
M’hemm ebda regolamentazzjoni dwar id-drittijiet ta' ħlas li jitolbu l-professjonisti legali lill-klijenti tagħhom. Madankollu, hemm regolament dwar id-drittijiet ta' ħlas li jistgħu jiġu rkuprati minn parti li tirbaħ kawża.
Avukati fil-Qrati Inferjuri
M’hemm ebda regolamentazzjoni dwar id-drittijiet ta' ħlas lill-avukati fil-qrati inferjuri fl-Iskozja. Id-drittijiet ta' ħlas jiddependu fuq bosta fatturi differenti relatati mal-każ partikolari kkonċernat.
M’hemm ebda regolamentazzjoni dwar id-drittijiet ta' ħlas tal-avukati fl-Iskozja. Id-drittijiet ta' ħlas jiddependu fuq bosta fatturi differenti relatati mal-każ partikolari kkonċernat.
L-ispejjeż fissi fl-Iskozja jiddependu fuq it-tip ta’ proċediment u l-qorti fejn jinbdew. L-ispejjeż fissi huma pagabbli f’bosta stadji ta’ proċediment:
Meta tippreżenta d-dokumenti li jibdew il-proċedimenti fil-qorti
Meta tippreżenta dokumenti addizzjonali
Meta tiġi ffissata seduta
Għall-użu ta’ ħin tal-qorti matul seduta tal-qorti, fuq bażi ta’ rata kuljum
Tal-preżentata tal-kotba biex jiġu intaxxati l-ispejjeż
Meta jiġi mmarkat appell.
Id-drittijiet ta' ħlas għal kull tip ta’ azzjoni huma stabbiliti fi Strumenti Statutorji Skoċċiżi, u huma magħrufa bħala Ordnijiet dwar id-Drittijiet ta' Ħlas. Fil-proċedimenti ċivili huma rilevanti l-Ordni tad-Drittijiet ta' Ħlas fil-Qorti tax-Sheriff 1997 u l-Ordni tad-Drittijiet ta' Ħlas tal-Court of Session 1997. Dawn l-ordnijiet sussegwentement ġew emendati permezz ta’ bosta ordnijiet ta’ emendi tad-drittijiet ta' ħlas sabiex jitqiesu ż-żidiet fid-drittijiet ta' ħlas. Aktar informazzjoni dwar ordnijiet u emendi ta’ drittijiet ta' ħlas fl-Iskozja tista’ tinsab fil-websajt tas- Servizz tal-Qrati Skoċċiżi.
Il-Liġi tal-Familja - Divorzju/Dissoluzzjoni ta' Sħubija Ċivili
Fl-Iskozja, ir-rikorsi għal divorzju/dissoluzzjoni ta' sħubija ċivili jistgħu jsiru fil-Qorti tax-Sheriff jew fil-Court of Session permezz ta’:
Proċedura ssemplifikata
Proċedura mhux issemplifikata
Id-dritt ta' ħlas tal-preżentata ta’ rikors għal divorzju/dissoluzzjoni ta' sħubija ċivili ssemplifikata fil-Qorti tax-Sheriff bħalissa huwa ta’ £95; fil-Court of Session, id-dritt ta' ħlas bħalissa huwa ta’ £105. Jintalab dritt ta' ħlas addizzjonali jekk l-uffiċjal tax-sheriff ikun meħtieġ li jinnotifika d-dokumenti tad-divorzju lill-konvenut. Fil-Qorti tax-Sheriff u fil-Court of Session, id-dritt ta' ħlas għal dan is-servizz huwa ta’ £10, flimkien ma’ dritt ta' ħlas separat mitlub mill-uffiċjal tax-sheriff.
Divorzju/dissoluzzjoni ta' sħubija ċivili mhux issemplifikata tibda b'taħrika inizjali fil-Qorti tax-Sheriff. Id-dritt ta' ħlas għal taħrika inizjali f’azzjoni li tinvolvi divorzju jew id-dissoluzzjoni ta’ sħubija ċivili bħalissa huwa ta’ £125. F’dawn l-azzjonijiet, il-qorti ma tistax tirranġa biex it-taħrika tiġi nnotifikata lill-konvenut. Għalhekk, ir-rikorrent għandu jħallas drittijiet separati biex id-dokumenti jiġu nnotifikati lill-avukat fil-qrati inferjuri jew lil uffiċjal tax-sheriff. Ikun hemm ukoll xi drittijiet addizzjonali li jitħallsu fi stadji diversi, li jiddependi fuq il-progress tal-kawża fil-qorti (ara hawn fuq). Bħala minimu, jekk il-kawża ma tkunx ikkontestata, ikun hemm dritt ta' ħlas addizzjonali sabiex tiġi ppreżentata minuta għal digriet, li bħalissa hija ta’ £55. Fil-Court of Session, id-dritt ta' ħlas bħalissa biex tippreżenta taħrika inizjali għal divorzju/dissoluzzjoni ta' sħubija ċivili huwa ta’ £140.
Il-Liġi tal-Familja – Kustodja tat-tfal u manteniment tat-tfal
Fil-kawżi tal-liġi tal-familja, l-ammont tad-dritt ta' ħlas fil-Qorti tax-Sheriff jiddependi fuq jekk it-talba (crave) għall-kustodja u l-manteniment tat-tfal isirx minbarra talba għal divorzju/dissoluzzjoni ta' sħubija ċivili. Fejn hemm talba għal divorzju/dissoluzzjoni ta' sħubija ċivili jgħoddu d-drittijiet ta' ħlas mitulba għal divorzju mhux issemplifikat.
Jekk m’hemm ebda talba għal divorzju, ikun hemm dritt għall-ħlas għall-preżentata tat-taħrika inizjali; bħalissa dan huwa ta' £80. Ikunu pagabbli drittijiet addizzjonali fi stadji diversi, li jiddependi fuq il-progress tal-kawża fil-qorti.
Fil-Court of Session, id-dritt ta' ħlas applikabbli huwa ta’ £140; ghal darb’oħra, jistgħu jkunu applikabbli drittijiet ta' ħlas addizzjonali li jitħallsu fi stadji diversi, li jiddependi fuq il-progress tal-kawża fil-qorti (ara hawn fuq).
Il-Liġi Kummerċjali – kuntratti u responsabbiltà
Fil-kawżi ta’ liġi kummerċjali, l-ammont tad-dritt ta' ħlas jiddependi fuq l-ordni mitlub u r-regoli tal-qorti fejn l-attur (il-persuna li tibda l-kawża) jiftaħ il-kawża.
Pereżempju, jekk l-attur jista’ jiftaħ il-kawża skont ir-regoli tat-"talbiet iż-żgħar" fil-Qorti tax-Sheriff, u qed jitlob ħlas taħt £3,000, id-dritt ta' ħlas tal-preżentata taċ-ċitazzjoni bħalissa huwa ta’ £15 għal somma ta’ mhux aktar minn £200 u £65 għal somma ta’ aktar minn £200 u mhux aktar minn £3,000. Jista' jkun hemm drittijiet ta' ħlas addizzjonali tal-qorti wara dan. Pereżempju, jekk ċitazzjoni trid tiġi nnotifikata lill-konvenut minn uffiċjal tax-sheriff, id-dritt applikabbli bħalissa huwa ta’ £10 flimkien mad-dritt mitlub mill-uffiċjal tax-sheriff. Madankollu, l-iskrivan tax-sheriff jista’ jirranġa dan biss jekk l-attur ikun individwu. Partijiet oħrajn għandhom jirranġaw għan-notifika permezz ta’ avukat fil-qrati inferjuri jew uffiċjal tax-sheriff, u dawn jitħallsu dritt separat.
Jekk l-attur ikun jista’ jiftaħ il-kawża skont ir-regoli tal-"kawża sommarja" u jkun, pereżempju, qed jitlob somma ta’ bejn £3,000 u £5,000, id-dritt tal-preżentata tar-rikors bħalissa huwa ta’ £65. Jistgħu wkoll jintalbu drittijiet ta' ħlas addizzjonali wara dan (ara hawn fuq). F’dawn il-każijiet l-iskrivan tax-sheriff ma jistax jirranġa biex iċ-ċitazzjoni tiġi nnotifikata lill-konvenut; għalhekk il-parti tkun trid tirranġa għan-notifika permezz ta’ avukat fil-qrati inferjuri jew uffiċjal tax-sheriff. Dawn jitħallsu dritt separat.
Jekk l-attur jista’ jiftaħ il-kawża skont ir-regoli tal-"kawża ordinarja": pereżempju, jekk qed tintalab somma ta’ aktar minn £5000 jew jekk japplika l-kapitolu 40 tar-regoli (azzjonijiet kummerċjali); id-dritt ghall-preżentata tat-taħrika bħalissa huwa ta’ £80, u jistgħu jitħallsu spejjeż addizzjonali wara dan (ara hawn fuq).
Jekk l-azzjoni jkollha tinfetaħ fil-Court of Session, id-dritt ta' ħlas inizjali bħalissa huwa ta’ £180. Madankollu, jistgħu jitħallsu drittijiet addizzjonali wara dan (ara hawn fuq).
Id-dritt inizjali huwa pagabbli fil-ħin meta tinfetaħ il-kawża billi jiġi ppreżentat dokument fil-qorti. Fil-każ ta’ notifika minn uffiċjal tax-sheriff (i.e. kawżi ta’ talbiet żgħar fejn l-attur ikun individwu u f’rikorsi għal divorzju/dissoluzzjoni ta’ sħubija ċivili ssemplifikata) jitħallas id-dritt ta’ £10 meta tintalab notifika. Id-dritt ta' ħlas tal-uffiċjal tax-sheriff huwa pagabbli fuq talba tal-iskrivan tax-sheriff/tal-iskrivan tas-session fuq irċevuta tan-nota tad-dritt ta' ħlas tal-uffiċjal tax-sheriff. Hemm drittijiet oħra x'jitħallsu: meta jiġu ppreżentati dokumenti addizzjonali, meta tiġi ffissata seduta tal-qorti, għall-użu tal-ħin tal-qorti matul seduta (b’rata ta’ kuljum), għall-preżentata ta’ kontijiet biex jiġu intaxxati l-ispejjeż, u meta jiġi mmarkat appell.
Xejn, persuna akkużata hija intitolata għall-għajnuna legali biex tiddefendi l-proċedimenti kriminali jekk tikkwalifika finanzjarjament.
L-ispejjeż fissi fi proċedimenti kostituzzjonali
L-ispejjeż fissi għall-partijiet fi proċedimenti kostituzzjonali
Il-kwistjonijiet ta’ drittijiet tal-bniedem jistgħu jitqajmu bħala parti minn kwalunkwe proċediment ċivili. Id-dritt ta' ħlas applikabbli jiddependi, għalhekk, fuq it-tip ta’ azzjoni li qed tinfetaħ u t-tip ta’ ordni li qed tintalab.
Każijiet ta’ talbiet żgħar ta’ mhux aktar minn £200 – bħalissa £15
Każijiet ta’ talbiet żgħar ta’ minn £200 sa £3000 – bħalissa £65
Każijiet ta’ kawżi sommarji ta’ minn £3000 sa £5000 – bħalissa £65
Każijiet ta’ kawżi ordinarji ta’ aktar minn £5000 – bħalissa £80
Każijiet b’applikazzjoni sommarja – bħalissa £80
Każijiet fil-Court of Session – bħalissa £180.
F’dawn it-tipi kollha ta’ azzjonijiet, jistgħu jkunu dovuti drittijiet ta' ħlas addizzjonali li jitħallsu fi stadji diversi, li jiddependi fuq il-progress tal-każ fil-qorti (ara hawn fuq).
L-istadju fil-proċedimenti kostituzzjonali meta għandhom jitħallsu l-ispejjeż fissi
Fil-proċedimenti kostituzzjonali, jitħallas dritt inizjali meta: jiġu ppreżentati d-dokumenti fil-qorti biex jinbdew il-proċedimenti, meta jiġu ppreżentati dokumenti addizzjonali, meta tiġi ffissata seduta tal-qorti, għall-użu tal-ħin tal-qorti matul seduta (b’rata ta’ kuljum), għall-preżentata ta’ kontijiet biex jiġu intaxxati l-ispejjeż, u meta jiġi mmarkat appell.
L-informazzjoni li għandha tiġi pprovduta minn qabel mir-rappreżentanti legali
Drittijiet u dmirijiet tal-partijiet
L-avukati fil-qrati inferjuri huma obbligati li jagħtu lill-klijenti tagħhom informazzjoni dwar id-drittijiet ta' ħlas li jkunu se jitolbuhom. Ikun prudenti li l-avukat fil-qrati inferjuri jipprovdi informazzjoni dwar il-possibbiltajiet ta’ suċċess u l-ispejjeż involuti. L-"Istandards tal-Kondotta għall-Avukati Skoċċiżi fil-qrati inferjuri" jeħtieġu li l-avukati fil-qrati inferjuri jikkomunikaw b’mod ċar u effettiv mal-klijenti tagħhom.
Fejn nista’ nsib informazzjoni dwar is-sorsi tal-ispejjeż fl-Iskozja?
Hemm informazzjoni limitata dwar id-drittijiet ta' ħlas tal-qorti fil-websajt tas-Servizz tal-Qrati Skoċċiżi.
Hemm ukoll suppliment dwar id-drittijiet ta' ħlas fid-Direttorju tal-Liġi Skoċċiża, li huwa ppublikat kull sena minn Lexis/Nexis Butterworths.
B’liema ilsna nista’ nikseb informazzjoni dwar is-sorsi tal-ispejjeż fl-Iskozja?
L-informazzjoni kollha hija disponibbli bl-Ingliż.
Is-Servizz tal-Qrati Skoċċiżi jipprovdi wkoll informazzjoni dwar proċedimenti permezz tal-għażliet mhux fil-lingwa Ingliża fis-sit elettroniku tas-Servizz tal-Qrati Skoċċiżi.
Huwa jelenka wkoll dokumenti u fuljetti li ġew tradotti bil-Galliku, bil-Kantoniż, bil-Punġabi u bl-Urdu.
Sa mill-2004, in- Netwerk tal-Medjazzjoni Skoċċiża (SMN) ipprovda "mappa tal-medjazzjoni" fuq il-websajt tiegħu. L-informazzjoni ġiet aġġornata bosta drabi. Ix-xogħol huwa ffinanzjat mill-Gvern Skoċċiż. Il-ħolqa ( Netwerk tal-Medjazzjoni Skoċċiża) tidher f’bosta fuljetti u ħoloq f’websajts. L-uffiċċju tal-SMN jirċievi wkoll mistoqsijiet bit-telefon u jidderieġi lill-pubbliku lejn is-servizzi adatti tal-medjazzjoni. Ir-Reġistru tal-Medjazzjoni Skoċċiża jistabbilixxi kwalifki ta’ medjaturi sabiex il-partijiet ikollhom aktar informazzjoni meta jkunu qed jagħżlu medjatur.
Is-sit elettroniku disponibbli tal-informazzjoni dwar l-ispejjeż
L-informazzjoni dwar id-drittijiet ta' ħlas tal-Qorti Skoċċiża tinkludi:
Verżjoni fil-qosor tal-ordnijiet tad-drittijiet ta' ħlas tal-Qorti Superjuri, tal-Court of Session u tal-Qorti tax-Sheriff
Formola ta’ eżenzjoni mid-drittijiet ta' ħlas
Drittijiet għall-azzjonijiet l-aktar komuni mqajma mill-partijiet fil-kawża quddiem il-Qorti tax-Sheriff
Ħoloq għall-ordnijiet tal-emendi tat-tariffi.
Fejn nista’ nsib informazzjoni dwar it-tul ta’ żmien medju li jieħdu l-proċedimenti differenti?
Il-Gvern Skoċċiż jippubblika l-informazzjoni dwar l-għadd ta' kawżi Sommarji fil-Qorti Kriminali li jkunu ntemmu fi żmien sitt xhur fil- websajt tiegħu. Il-kawżi sommarji jammontaw għal madwar 95 % tax-xogħol kollu tal-Qorti Kriminali. M’hemm ebda informazzjoni dwar it-tul ta’ żmien medju li jieħu x-xogħol tal-Qorti Ċivili. Anke b'tipi differenti ta' proċeduri, kull każ huwa differenti u ż-żmien għat-tlestija jista' jvarja. Avukat fil-qrati inferjuri b’esperjenza fit-tip ta’ proċedura jista’ jkun fil-pożizzjoni li jagħtik indikazzjoni tat-tulijiet taż-żmien medji.
Fejn nista’ nsib informazzjoni dwar l-ispiża medja aggregata għal proċediment partikolari?
M’hemmx spiża medja disponibbli, għaliex kull kawża kkontestata hija differenti. Avukat fil-qrati inferjuri b’esperjenza f’dan it-tip ta’ kawża jista’ jkun fil-pożizzjoni li jagħtik firxa ta’ spejjeż.
L-ispejjeż ippubblikati jinkludu l-VAT.
Ir-rata, fejn applikabbli, hija ta' 20 fil-mija.
Limitu applikabbli għad-dħul fil-qasam tal-ġustizzja ċivili
L-eliġibilità finanzjarja fil-kawżi ċivili tal-għajnuna legali hija kkalkolata fuq il-bażi tal-livell ta’ dħul disponibbli (x’tista’ tħallas il-parti) fuq bażi ta’ reġim ta’ kontribuzzjonijiet li jonqsu gradwalment (skala varjabbli). Bħalissa l-għajnuna legali hija disponibbli għal min għandu dħul ta’ £25,450 fis-sena u inqas.
Limitu applikabbli għad-dħul fil-qasam tal-ġustizzja kriminali għall-akkużati
Fil-kawżi ta’ proċeduri solenni, it-test huwa jekk il-persuna jew id-dipendenti tagħha jistgħux iħallsu l-ispejjeż tal-kawża mingħajr diffikultajiet żejda. M’hemm l-ebda limitu tad-dħul.
Fil-kawżi ta’ proċeduri sommarji, fejn issir applikazzjoni għall-għajnuna legali sħiħa wara eċċezzjoni ta’ mhux ħati, jgħodd l-istess test. Lanqas hawnhekk ma hawn ebda limitu tad-dħul statutorju.
Il-Bord tal-Għajnuna Legali jagħmel il-kalkoli. Fil-prattika, jużaw limitu ta’ dħul ekwivalenti għad-dħul disponibbli kurrenti fuqani ta’ £26,239 (b’effett mill-1 ta’ April 2011). Dan ifisser ammont fil-ġimgħa ta’ £245 bħala l-punt ta’ limitu inizjali għall-eliġibilità fuq id-dħul disponibbli, wara li jkunu tqiesu l-ispejjeż essenzjali fil-ġimgħa u l-benefiċċji għad-dipendenti. Jekk id-dħul disponibbli ta’ rikorrent fil-ġimgħa jaqbeż il-£245, inħarsu lejn in-natura tal-każ biex niddeterminaw jekk il-fatt li l-parti tħallas l-ispejjeż legali tagħha jkunx jikkawżalha diffikultajiet żejda.
F’kawżi kriminali sommarji oħrajn, fejn klijent jammetti l-ħtija jew fejn każ jitkompla mingħajr eċċezzjoni, avukat fil-qrati inferjuri jista’ jissottemetti lil klijent għal ABWOR (advice by way of representation – parir permezz ta’ rappreżentanza). F’dawn il-każijiet, il-limitu ta’ dħul disponibbli huwa ta’ £245 fil-ġimgħa. Dan jinkludi dħul mis-sorsi kollha, esklużi benefiċċji "passaportati" (fejn individwu jaqa’ f’kategorija partikolari u għalhekk jgħaddi awtomatikament minn test tal-mezzi) jew dawk mhux meqjusa, u bi tnaqqis tal-benefiċċji għad-dipendenti.
Limitu applikabbli għad-dħul fil-qasam tal-ġustizzja kriminali għall-vittmi
M’hemm l-ebda għajnuna legali kriminali sħiħa disponibbli għall-vittmi fil-kawżi kriminali. L-avukati fil-qrati inferjuri jistgħu jagħtu pariri u jassistu fil-proċeduri, iżda l-għajnuna legali ma tkopri ebda rappreżentanza. F’dawn il-każijiet, il-limitu ta’ dħul disponibbli huwa ta’ £245 fil-ġimgħa. Dan jinkludi dħul mis-sorsi kollha, esklużi benefiċċji "passaportati" jew dawk mhux meqjusa, u bi tnaqqis tal-benefiċċji għad-dipendenti.
Biex tressaq pretensjoni li tirriżulta minn dannu kriminali fejn hija meħtieġa l-għajnuna legali, il-limiti tad-dħul huma stabbiliti meta jkun hemm limitu massimu ta’ dħul disponibbli ta’ £26,239. Madankollu, xi pretensjonijiet bħal dawn jistgħu jiġu ttrattati mill-Awtorità dwar il-Kumpens tad-Danni Kriminali (CICA) u l-finanzjament (jekk ikun hemm) li jiġi minn Advice and Assistance, li għandu limiti ta’ eliġibilità differenti għall-għajnuna legali ċivili.
Kundizzjonijiet oħrajn biex tingħata għajnuna legali lill-vittmi
L-għajnuna legali mhijiex disponibbli għall-vittmi fil-qasam tal-ġustizzja kriminali.
M’hemm l-ebda kundizzjoni speċifika sabiex tingħata l-għajnuna legali ċivili, fejn din tingħata. Il-Bord tal-Għajnuna Legali għandu s-setgħa li jagħti l-għajnuna legali jekk iċ-ċirkostanzi tal-każ individwali jkun jistħoqqilhom.
Kundizzjonijiet oħrajn sabiex tingħata għajnuna legali lill-akkużati
M’hemm l-ebda kundizzjoni speċifika sabiex tingħata l-għajnuna legali kriminali, mill-qrati jew mill-Bord.
Id-drittijiet ta' ħlas tal-qorti mhumiex pagabbli fiċ-ċirkustanzi li ġejjin:
Il-Qorti tax-Sheriff
Għal rikorsi ppreżentati skont kwalunkwe leġiżlazzjoni dwar ir-reġistrazzjoni tat-twelid, tal-mewt u taż-żwiġijiet
Għal rikorsi ppreżentati skont il-Parti III tal-Att dwar il-Ħidma Soċjali (L-Iskozja) 1968
Għal rikorsi ppreżentati skont l-Att dwar is-Saħħa Mentali (Kura u Trattament) (L-Iskozja) 2003
Għal rikorsi ppreżentati skont il-Parti II tal-Att dwar it-Tfal (L-Iskozja) 1995.
Għal rikorsi ppreżentati skont l-Artikolu 129 tal-Att dwar il-Kreditu tal-Konsumatur 1974
Minn debituri jew kredituri b'konnessjoni ma’ proċedimenti taħt l-Att dwar id-Debituri (L-Iskozja) 1987 jew l-Att dwar l-Arranġament tad-Dejn u l-Qbid (L-Iskozja) 2002, ħlief għad-dritt għall-ispezzjoni tar-rapport tas-subbasta u r-rapport tal-awditur tal-qorti
Tal-irċevuta jew l-eżaminazzjoni ta’ inventarju ta’ patrimonju, inventarju addizzjonali jew korrettiv ta’ patrimonju (kemm jekk tkun meħtieġa konferma fir-rigward ta’ mewt waqt li fis-servizz attiv u kemm jekk le).
Lid-debituri b'konnessjoni ma’ proċedimenti taħt l-Att dwar id-Debituri (L-Iskozja) 1987
Għal mozzjonijiet jew oppożizzjonijiet għal mozzjonijiet, irreġistrati jew magħmula oralment quddiem il-Qorti, li l-għan tagħhom huwa biss li jinbdew passi ulterjuri ta’ proċedura, inklużi:
Ir-Regola 19.1 (digrieti fl-assenza)
Ir-Regola 22.3(5)(a) (rekord ta’ għeluq)
Ir-Regola 36.13 (mewt, diżabbiltà, ritrattazzjoni eċċ ta’ Lord Ordinary)
Ir-Regola 37.1(2)(b), 37.1(6) u 37.1(7) (rikorsi għal smigħ b’ġurija)
Ir-Regola 37.10 (applikazzjoni ta’ verdetti)
Ir-Regol 38.17(1) (ordnijiet għal smigħ)
Regola 40.7(3) (proċedura wara t-trażmissjoni ta’ proċess tal-appell)
Ir-Regola 40.11(1)(a) (deċiżjoni kmieni ta’ appell) iżda biss sa fejn il-mozzjoni tkun relatata mar-regola 40.7A (rikors meħtieġ għal deċiżjoni kmieni ta’ appell kontra
Ir-Regola 41.15(1) (mozzjonijiet għal smigħ ta’ appelli) interlokutur minbarra sentenzi finali)
Ir-Regola 40.15(1) (ordnijiet ta’ smigħ tal-appell)
Ir-Regola 41.22(1) (mozzjoni għal proċedura ulterjuri)
Barra minn hekk, il-partijiet jistgħu jkunu eżenti milli jħallsu drittijiet tal-qorti f’ċerti ċirkostanzi, jekk:
Il-persuna jew seħibha/seħbitha tkun qed tirċievi appoġġ għad-dħul taħt l-Att dwar il-Kontribuzzjonijiet u l-Benefiċċji tas-Sigurtà Soċjali 1992
Il-persuna tkun qed tirċievi dħul ibbażat fuq benefiċċju ta’ persuna li qed tfittex ix-xogħol (pagabbli taħt l-Att dwar il-Persuni li Qed Ifittxu Xogħol 1995)
Il-persuna tkun qed tirċievi għajnuna legali ċivili fis-sens tal-artikolu 13(2) tal-Att dwar l-Għajnuna Legali (L-Iskozja) 1986 fir-rigward ta’ kwistjoni fit-Tabella ta’ Drittijiet ta' Ħlas li jkun dovut dritt konness magħha.
Id-dritt ta' ħlas ikun dovut b'konnessjoni ma’ rikors għal divorzju jew dissoluzzjoni ta’ sħubija ċivili ssemplifikata, u l-persuna tkun qed tirċievi pariri u assistenza minn avukat fil-qrati inferjuri taħt l-Att dwar l-Għajnuna Legali (L-Iskozja) 1986 fir-rigward ta’ dak ir-rikors.
L-avukat tal-persuna fil-qrati inferjuri tkun qed tagħmel xogħol fir-rigward tal-kwistjoni fit-Tabella tad-Drittijiet ta' Ħlas li jkun dovut dritt konness magħha fuq il-bażi ta’ kwalunkwe regolament li sar taħt l-artikolu 36 tal-Att dwar l-Għajnuna Legali (L-Iskozja), li jipprovdi għal għajnuna legali fi kwistjoni ta’ urġenza speċjali;
Il-persuna jew seħibha/seħbitha tkun qed tirċievi kreditu ta’ garanzija taħt l-Att dwar il-Kreditu tal-Pensjoni tal-Istat 2002
Il-persuna jew seħibha/seħbitha tkun qed tirċievi kreditu ta’ taxxa tax-xogħol, sakemm:
Qed jitħallas lill-parti kreditu ta’ taxxa għat-tfal, jew jekk il-parti hija membru ta’ koppja li flimkien ikunu qed isegwu pretensjoni għal kreditu ta’ taxxa għat-tfal (kif definit fl-artikolu 3(5A) tal-Att dwar il-Krediti ta’ Taxxa 2002)
Hemm element ta’ diżabbiltà jew ta’ diżabbiltà gravi (jew it-tnejn) għall-kreditu ta’ taxxa li tirċievi l-parti
Id-dħul annwali gross li jitqies għall-kalkolu tal-kreditu ta’ taxxa tax-xogħol huwa ta’ £16,642 fis-sena jew inqas
Il-persuna jew seħibha/seħbitha tkun qed tirċievi benefiċċju relatat mad-dħul għall-impjieg u ta' appoġġ taħt l-Att dwar ir-Riforma tal-Benessri 2007.
Meta għandha l-parti telliefa tħallas l-ispejjeż lill-parti rebbieħa?
Dan jiddependi mit-tip ta’ azzjoni mibdija. Ir-regoli tal-qorti huma pjuttost dettaljati u għandhom jiġu vverifikati b’mod separat għal tipi differenti ta’ każijiet.
Madanokollu, b’mod ġenerali jgħodd dan li ġej:
Talbiet żgħar (għal każijiet ta’ valur mhux aktar minn £3,000)
Fl-aħħar ta’ kawża tat-talbiet żgħar, il-qorti tista’ tagħmel deċiżjoni dwar l-ispejjeż. L-ammont li jrid jingħata jista’ jiġi ddeterminat mix-sheriff. Inkella, l-iskrivan tal-qorti (l-iskrivan tax-sheriff) jikkalkula l-ammont, dak il-ħin jew f’data aktar tard.
Bħala regola ġenerali, l-ispejjeż tal-qorti jingħataw lill-parti li tirbaħ il-kawża. Imbagħad l-ispejjeż iridu jitħallsu mill-parti telliefa. Normalment hemm limitu għall-ammont ta’ spejjeż mogħtija.
Jekk il-valur tal-pretensjoni jkun ta’ £200 jew inqas, normalment ma jingħatawx spejjeż
Jekk il-valur tal-pretensjoni jkun ta’ bejn £200 u £1,500, l-ispejjeż massimi li l-qorti normalment tkun tista’ tagħti lill-parti rebbieħa huwa ta’ £150
Jekk il-valur tal-pretensjoni jkun ta’ bejn £1,500 u £3,000, l-ispejjeż massimi li l-qorti normalment tkun tista’ tagħti lill-parti rebbieħa huwa ta’ 10 fil-mija tal-valur tal-pretensjoni.
Jekk issir deċiżjoni dwar l-ispejjeż, dawk id-drittijiet ta' ħlas lill-qorti li jkunu tħallsu jistgħu jkunu inklużi fid-deċiżjoni, sakemm it-total tal-ispejjeż ma jkunx jeċċedi l-limiti massimi msemmija hawn fuq.
Kawża sommarja (għal kawżi ta’ valur mhux akbar minn £5,000)
Jekk il-qorti tagħti deċiżjoni dwar l-ispejjeż fi tmiem il-kawża, l-ammont li għandu jingħata jkun ikkalkulat mill-iskrivan tal-qorti (l-iskrivan tax-sheriff) skont tabella fissa tal-ispejjeż. Dan jiddependi fuq l-ammont u fuq in-natura tax-xogħol magħmul fil-kawża. Inkella, l-awditur tal-qorti, li huwa uffiċjal indipendenti, jista’ jagħmel il-kalkolu (jekk ix-sheriff jew l-iskrivan tax-sheriff jiddeċiedi li dan ikun xieraq).
Jekk azzjoni tkun ġiet ikkontestata, l-iskrivan tal-qorti l-ewwel jisma’ lill-partijiet dwar il-pretensjoni għall-ispejjeż u l-kostijiet imġarrba. Dan normalment isir fil-konklużjoni tal-aħħar seduta ta' kull kawża. Madankollu, jekk ix-sheriff joħroġ id-deċiżjoni tiegħu f’data aktar tard, jew jekk ma jkunx hemm żmien biżżejjed fl-aħhar tas-seduta, il-każ jista’ jiġi differit għal ġurnata oħra għal seduta speċjali dwar l-ispejjeż, meta jkunu jistgħu jidhru ż-żewġ partijiet.
Bħala regola ġenerali, l-ispejjeż tal-qorti jingħataw lill-parti li tirbaħ il-kawża. Il-parti li titlef għandha tħallas l-ispejjeż.
Wara li l-iskrivan tax-sheriff jew l-awditur tal-qorti jkun ikkalkula (ivvaluta) l-ammonti tal-ispejjeż, il-kont jintbagħat lix-sheriff għall-approvazzjoni. Jekk dan ikun sar f’seduta separata għall-ispejjeż, l-iskrivan tax-sheriff jiffissa data u ħin għall-kawża sabiex il-kont tal-ispejjeż ikun jista’ jiġi approvat mix-sheriff.
Id-deċiżjoni finali (digriet) tax-sheriff dwar il-każ ma tistax tiġi ppronunzjata sakemm il-kont tal-ispejjeż ma jkunx ġie approvat mix-sheriff. Dan isir fl-istess ħin bħall-approvazzjoni tal-kont.
Kawża ordinarja
F’dawn il-kawżi, il-qorti hija libera li tiddeċiedi tagħtix spejjeż jew le. Skont ir-regoli, l-ispejjeż permessi fi kwalunkwe każ għandhom jiġu intaxxati qabel ma jingħata d-digriet għall-ħlas, kemm-il darba ma jkunux modifikati għal ammont fiss.
Normalment il-qorti tittratta l-ispejjeż fi stadji. L-ewwel stadju huwa meta x-sheriff jieħu deċiżjoni dwar jekk l-attur jew il-konvenut humiex intitolati għall-ispejjeż, u jippermetti li jiġi ppreparat kont tal-ispejjeż u dan jiġi ppreżentat il-qorti. Imbagħad il-qorti tibgħat il-kawża lill-awditur tal-qorti, uffiċjal indipendenti, biex japplika t-taxxa mal-kont tal-ispejjeż u jagħmel rapport. Fl-aħħar, wara li l-awditur ikun applika t-taxxa mal-kont, u wara li x-sheriff ikun iddeċieda dwar kwalunkwe oġġezzjoni għar-rapport tal-awditur, il-qorti tagħmel ordni għall-ħlas tal-ispejjeż intaxxati.
Il-proċedura fil-Court of Session hija simili għal dik f’kawża ordinarja, li fiha l-qorti ssib li parti hija intitolata għall-ispejjeż (bla ħsara għar-regola dwar il-modifika) u tibgħat lill-awditur tal-qorti sabiex l-ispejjeż jiġu intaxxati.
Il-qorti tagħmel ordni għall-ħlas tal-ispejjeż intaxxati – sakemm ma tkunx sodisfatta li jkun hemm raġuni speċjali biex dan ma tagħmlux.
Drittijiet ta' ħlas tal-esperti
Normalment, huwa meħtieġ li titressaq mozzjoni quddiem ix-sheriff/ l-imħallef. L-għan huwa li jintalab li, minbarra li x-xhieda jkunu intitolati għal spejjeż tax-xhieda ordinarji, jiġu ċċertifikati bħala li huma intitolati għal remunerazzjoni addizzjonali bħala xhieda b’għarfien speċjali.
Drittijiet ta' ħlas tat-tradutturi u l-interpreti
Fir-rikorsi ta’ divorzju ssemplifikat, ir-regoli tal-qorti jeħtieġu li, fejn id-dokumenti jkunu jridu jiġu nnotifikati lil persuna li tirrisjedi barra mill-Iskozja, il-parti li qed tressaq r-rikors għad-divorzju ssemplifikat għandha tipprovdi traduzzjoni tad-dokument għal-lingwa uffiċjali tal-pajjiż fejn għandha tiġi eżegwita n-notifika.
Il-prattika fir-rigward tal-interpreti hija li l-persuna li teħtieġ interpretu tħallas għas-servizz. Madankollu, f’każijiet partikolari, il-qorti tista’ tiddetermina li huwa meħtieġ traduttur fl-interessi tal-ġustizzja u, f’dawn iċ-ċirkostanzi, tista’ tordna li l-qorti tħallas l-ispejjeż tal-interpreti.
Is-Servizz tal-Qorti Skoċċiża
In-Netwerk tal-Medjazzjoni Skoċċiż
Il-Qrati Skoċċiżi (Drittijiet ta' Ħlas)
Il-Kamra tal-Avukati Skoċċiża
Il-Bord Skoċċiż għall-Għajnuna Legali
Ir-Reġistru tal-Medjazzjoni Skoċċiż
Hemżiet Relatati
Ir-rapport tar-Renju Unit tal-Istudju dwar it-Trasparenza fl-ispejjeż